ऐसे भी पचासों दस्तावेज़ी प्रमाण मौजूद हैं, जो बताते हैं कि आपातकाल में घटी बहुत-सी घटनाओं की जानकारी तब इंदिरा जी तक नहीं पहुंचने दी जाती थी और जब उन्हें इन बातों की भनक मिलने लगी तो वे कितनी विचलित रहने लगी थीं। उन दिनों दार्शनिक जिड्डू कृष्णमूर्ति से हुई उनकी मुलाक़ातों की तफ़सील जिन्हें मालूम है, वे आपको बताएंगे कि इंदिरा जी की विह्वलता का स्तर क्या था, कैसे उन्होंने तमाम दबावों को नकार कर आपातकाल हटाने का फ़ैसला किया और कैसे उन्होंने गुप्तचर ब्यूरो की इस सूचना के बावजूद आम-चुनाव कराने का ऐलान कर दिया कि कांग्रेस बुरी तरह हार जाएगी। आज एक-एक चुनाव जीतने के लिए लोकतंत्र की तमाम मर्यादाओं को सरेआम खूंटी पर लटका देने वाले आपातकाल की हायतौबा तो मचाते हैं, यह ज़िक्र क्यों नहीं करते कि इंदिरा जी ने आपातकाल हटाने और चुनाव करा कर लोकतंत्र-बहाली का ऐतिहासिक क़दम भी उठाया था?